El bloc de la classe de sisè » 2015 » Març
Estem molt contents quan…
Tots volem estar contents i sentir-nos tan feliços com puguem. Hi esteu d'acord?
A l'escola ens volen ajudar a ser tan feliços com puguem. Per això és important conèixer les emocions i aprendre a controlar-les. D'aquesta manera aprendrem a ser intel·ligents emocionalment i aprendrem a viure i conviure feliços.
En el dia a dia sempre estem aprenent valors i educació emocional, però aquest curs estem treballant com a projecte les emocions.
Aquest també ha estat el centre d'interès durant la jornada de portes obertes. L'escola s'ha omplert de treballs que hem realitzat i que ens han ajudat a despertar i conèixer emocions.
Nosaltres hem treballat unes emocions bàsiques: l'alegria i la tristesa.
Amb el treball realitzat ens hem adonat que cal ser positius i mirar sempre la part bona de les coses. Estem aprenent a superar els moments tristos, que tots en algun moment tenim, i entre tots adquirim estratègies que ens ajudin a ser més i més feliços.
Continuarem treballant altres emocions i ja anireu descobrint el què aprenem…
En els treballs exposats a l'escola i que veureu a les fotografies, es mostren quines són les coses que ens fan estar contents. Curiosament són les coses que no es poden comprar:
"Que el pare em faci pessigolles, que l'avi m'expliqui un conte, que el meu amic jugui amb mi, que la mestra em feliciti quan m'esforço, que la mama m'abraci, que em portin al parc, que un amic vingui a casa a jugar, que m'abracin, aprendre coses noves, que em diguin paraules boniques…"
si, si, de veritat, això ens fa estar molt contents i feliços!
I si no us ho creieu… pregunteu-m'ho! M'encanta parlar amb vosaltres!
Cliqueu la càmera per veure'n una petita mostra dels treballs realitzats
Aprenem les hores…
Aquest curs estem aprenent les hores punta i les mitges hores. Al principi ens semblava força complicat, però hem construït uns rellotges que ens han motivat a aprendre-ho molt bé.
Quan tenim una estoneta, agafem els rellotges i juguem a col·locar les busques (agulles); d'aquesta manera cada dia practiquem una miqueta i ja en sabem força. Com diu la nostra mestra, tot és qüestió de pràctica.
Aviat ens els endurem a casa per poder jugar-hi amb la nostra família.
Un dia diferent…
Sempre hi ha esdeveniments que il·lusionen als infants i que podem aprofitar per a realitzar activitats poc habituals.
Que nevi a Igualada és un fet que passa poques vegades i per això, quan neva a la nostra ciutat, tothom està molt emocionat i molt content.
La nevadeta fa que el dia sigui diferent i especial. A l'escola, aprofitant que el centre d'interès dels alumnes era la neu, vam improvisar un munt d'activitats que tenien en comú "LA NEU".
Dibuixos, rodolins, endevinalles, poemes, aigua, gel, comunicar, inventar, observar… són experiències i activitats que vam realitzar al llarg del dia, en el qual la nostra ciutat es va cobrir de blanc com els paisatges tan bonics que veiem a les postals i que poques vegades tenim oportunitat de formar-ne part.
You are currently browsing the El bloc de la classe dels pollets weblog archives for Març, 2015.